**Aprob,**

**Cătălin-Marian PREDOIU,**

**Ministrul Justiției**

 **REFERAT DE APROBARE**

Potrivit prevederilor art. 6 pct. V.7. din Hotărârea Guvernului nr. 652/2009 privind organizarea şi funcţionarea Ministerului Justiţiei, cu modificările și completările ulterioare, acesta “gestionează Registrul naţional al persoanelor juridice fără scop patrimonial şi îndeplineşte atribuţiile privind verificarea disponibilităţii de denumire, în condiţiile legii”.

Prin Ordinul ministrului justiţiei nr. 1417/C/2006 privind accesul la Registrul naţional al persoanelor juridice fără scop patrimonial (în continuare, OMJ nr. 1417/C/2006) au fost reglementate, între altele, modalitatea de eliberare şi tarifele privind eliberarea de copii certificate de pe înregistrările efectuate în Registrul naţional, de pe înscrisurile doveditoare şi de pe extrasele rapoartelor de activitate şi ale bilanţurilor anuale transmise de asociaţiile, fundaţiile şi federaţiile recunoscute ca fiind de utilitate publică, precum şi eliberarea dovezii privind disponibilitatea denumirii unei asociaţii, fundaţii sau federaţii.

Potrivit prevederilor art. 8 alin. (1) din OMJ nr. 1417/C/2006, eliberarea documentelor mai sus enunţate se face cu plata anticipată a tarifelor prevăzute în acest ordin. În prezent, aceste tarife se achită, potrivit art. 9 din actul normativ amintit, *<<în numerar sau prin virament bancar în contul bugetului de stat nr. 20360150 “Alte venituri”, astfel:*

*- de către persoanele fizice, la orice unitate a Trezoreriei Statului, indiferent de domiciliu;*

*- de către persoanele juridice, la unitatea Trezoreriei Statului în a cărei rază teritorială îşi au sediul fiscal.>>.*

Prin prezentul ordin se propune modificarea prevederilor art. 9 din OMJ nr.1417/C/2006, colectarea taxelor mai sus menţionate urmând a se realiza într-un cont de disponibiltăți deschis pe seama Ministerului Justiţiei, ulterior acestea fiind virate la bugetul de stat, în termen de două zile lucrătoare de la încasarea lor. Dovada achitării tarifelor se realizează potrivit alin. (2) al art. 8 din OMJ nr. 1417/C/2006, care reprevede că *“odată cu depunerea cererii solicitantul va face dovada că a achitat tariful”.*

În vederea realizării prezentului demers legislativ, Ministerul Justiţiei a solicitat Ministerului Finaţelor Publice avizul pentru deschiderea unui cont de disponibilităţi, în care să fie colectate aceste tarife şi virate ulterior la bugetul de stat

Ca urmare a acestui demers, Ministerul Finanţelor Publice a avizat deschiderea contului de disponibilităţi 50.32 “Disponibil din sume colectate pentru bugetul de stat” pe numele Ministerului Justiţiei, prin care se vor derula operaţiuni de încasări şi plăţi cu respectarea prevederilor art. 57 din Ordonanţa de urgenţă a Guvernului nr.146/2002 privind formarea şi utilizarea resurselor derulate prin trezoreria statului, republicată[[1]](#footnote-2); Ministerul Finanţelor Publice a subliniat, totodată, necesitatea modificării corespunzătoare a prevederilor art. 9 din OMJ nr.1417/2006.

Operaţiunile şi evidenţa contabilă aferente acestui cont vor fi asigurate de către departamentul de specialitate din cadrul Ministerului Justiţiei, care va comunica încasările din acest cont Serviciului Comunicare şi Relaţii Publice.

Faţă de cele prezentate mai sus, a fost întocmit prezentul proiect de ordin al ministrului justiţiei pentrumodificarea art. 9 din Ordinul ministrului justiției nr. 1417/C/2006 privind accesul la Registrul naţional al persoanelor juridice fără scop patrimonial*,* pe care vi-l supunem aprobării.

1. În conformitate cu care:

*“Art. 57 - (1) Instituţiile publice finanţate integral din bugetul de stat, bugetul asigurărilor sociale de stat, bugetele fondurilor speciale sau bugetele locale care colectează venituri bugetare pentru bugetul din care sunt finanţate, precum şi instituţiile publice, indiferent de subordonare şi de modalitatea de finanţare, care colectează sume reprezentând venituri bugetare pentru alte bugete componente ale bugetului general consolidat decât pentru bugetul propriu sau care colectează sume din care se defalcă cote procentuale către bugetul propriu şi către alte bugete componente ale bugetului general consolidat pot solicita Ministerului Finanţelor Publice deschiderea la unităţile Trezoreriei Statului de conturi de disponibilităţi pentru încasarea sumelor respective, în cazul în care urmărirea încasării creanţelor bugetare respective este în sarcina acestora.*

*(2) Sumele prevăzute la alin. (1) încasate în numerar prin casieriile proprii ale instituţiilor publice se depun în contul de disponibil deschis la unităţile Trezoreriei Statului, în prima zi lucrătoare de la încasare, cu excepţia sumelor încasate în numerar de instituţiile publice care nu se află în aceeaşi localitate cu unitatea Trezoreriei Statului la care este arondată, pentru care termenul de depunere este de două zile lucrătoare.*

*(3) Sumele colectate în contul de disponibil prevăzut la alin. (1) se virează în conturile corespunzătoare de venituri bugetare, în termen de cel mult două zile lucrătoare de la încasare.*

*(4) În conturile de disponibilităţi prevăzute la alin. (1) pot fi efectuate plăţi prin virament bancar, prin mandat poştal, plăţi online utilizând cardul bancar în cadrul sistemelor de plată puse la dispoziţie de instituţii publice sau în cadrul altor sisteme de plată reglementate de acte normative în vigoare, precum şi plăţi prin intermediul cardurilor bancare la terminale de plată, în condiţiile legii. “* [↑](#footnote-ref-2)